Temeljem Programa rada s financijskim planom za 2025. godinu Turistička zajednica grada Samobora objavljuje

**JAVNI POZIV**

**za dodjelu potpora turističkim manifestacijama
značajnim za turističku ponudu i razvoj turizma grada Samobora**

**u 2025. godini**

**I. PREDMET JAVNOG POZIVA**

Predmet Javnog poziva je dodjela bespovratnih novčanih sredstava Turističke zajednice grada Samobora (u daljnjem tekstu TZGS) za manifestacije značajne za turističku ponudu i razvoj turizma grada Samobora.

Manifestacija značajna za turističku ponudu grada Samobora u smislu ovog Javnog poziva je svaka gospodarska, kulturna, eno gastro, sportska ili druga manifestacija koja se održava na području grada Samobora, a potiče razvitak turističke djelatnosti i turizma u Samoboru, njenim se održavanjem obogaćuje turistička ponuda, čuva i oživljava kultura, tradicija i narodni običaji te promiču aktivni i ostali oblici selektivnog turizma na području grada Samobora.

Ukupni fond Javnog poziva iznosi 30.000,00 eura, a sredstva su osigurali Grad Samobor i Turistička zajednica grada Samobora.

**Prijave manifestacija temeljem ovog Javnog poziva moguće su od 13. do 26.3.2025. godine.**

**II. PRIHVATLJIVI PRIJAVITELJI – KORISNICI SREDSTAVA**

Prihvatljivi prijavitelji koji mogu ostvariti pravo na sufinanciranje temeljem ovog Javnog poziva su pravne i fizičke osobe (Organizatori manifestacija): udruge, zadruge, turističke agencije, umjetničke organizacije, ustanove u kulturi, sportski klubovi i sportski savezi, trgovačka društva, udruženja obrtnika i obrti, ostale pravne i fizičke osobe koje organiziraju manifestaciju na području grada Samobora.

Za potpore se ne mogu kandidirati Organizatori koji su dužnici plaćanja turističke pristojbe i/ili turističke članarine, te Organizatori koji nisu uspjeli ishoditi potvrdu nadležne Porezne uprave o nepostojanju duga Organizatora prema državi ili oni koji su izgubili to pravo na temelju prethodno dodijeljenih bespovratnih sredstava u 2024. godini.

**Za manifestacije koje zajednički organizira više (su)organizatora, prijavu podnosi samo jedan (su)organizator, uz pisanu suglasnost ostalih. U slučaju odobravanja potpore, ista se isplaćuje isključivo podnositelju prijave.**

**III. NAMJENA POTPORE**

Bespovratna sredstva potpore mogu se dodijeliti i koristiti isključivo za manifestacije koje se održavaju u 2025. godini.

**Prihvatljivi troškovi:**

* najam opreme (audio i vizualna tehnika, pozornica i sl.);
* nabava radnog/potrošnog materijala vezanog za organizaciju manifestacije;
* najam prostora za održavanje manifestacije;
* najam prijevoznih sredstava u svrhu prijevoza organizatora i izvođača vezano za organizaciju;
* troškovi smještaja, putni troškovi te honorari (temeljem ugovora) izvođača i vanjskih suradnika;
* troškovi promocije manifestacije (medijska promocija, izrada promotivnih materijala);
* usluge zaštitarske službe;
* drugi troškovi neposredne organizacije koje Turistička zajednica grada Samobora smatra opravdanima.

**Trošak PDV-a na računima za opravdane troškove također će se smatrati prihvatljivim troškom.**

Vrijeme nastanka troška dokazuje se datumom izdavanja računa.

**Neprihvatljivi troškovi:**

* kupnja nekretnina, imovine i/ili prijevoznih sredstva;
* troškovi redovnog poslovanja organizatora događanja (plaće i ostala primanja zaposlenih, troškovi prijevoza i putovanja zaposlenih, studijska putovanja, pokriće gubitaka, poreze i doprinose, kamate na kredite, carinske i uvozne pristojbe, računovodstvene troškove ili bilo koje druge naknade);
* troškovi domjenka, hrane i pića za sudionike i posjetitelje;
* izrada studija, elaborata, projektne i druge dokumentacije;
* troškovi manifestacija koje se isključivo odnose na jednokratno održavanje kao konferencije, okrugli stolovi, seminari, proslave obljetnica, hodočašća i sl.;
* svi drugi troškovi koji nisu vezani za realizaciju manifestacije.

**IV. IZNOS POTPORE**

TZGS može organizatoru odobriti potporu do najviše 50% opravdanih/prihvatljivih ukupnih troškova realizacije manifestacije, odnosno u maksimalnom iznosu od 3.000,00 eura.

**Podnositelj može prijaviti i ostvariti potpore za najviše dvije manifestacije u jednoj kalendarskoj godini.**

**Potpora za pojedinu manifestaciju može iznositi najviše 3.000,00 eura.**

**V. KRITERIJI ZA ODOBRAVANJE POTPORA**

* karakter manifestacije (međunarodni, regionalni, nacionalni, lokalni);
* tradicija održavanja;
* sadržaj i kvaliteta (kvaliteta programa, broj sudionika, raznovrsnost sadržaja, usmjerenost sadržaja na proizvode posebnih interesa i posebne tržišne segmente);
* doprinos manifestacije razvoju turističke ponude Samobora;
* vrijeme održavanja i trajanje manifestacije;
* ukupan trošak manifestacije, udio vlastitih sredstava organizatora, suorganizatora i sudjelovanje drugih subjekata u financiranju manifestacije;
* ekonomski učinci (ukupan broj posjetitelja potaknut događanjem);
* sociokulturni učinci (doprinos kulturnom i društvenom životu mjesta);
* medijska pokrivenost i planirano oglašavanje te promocija manifestacije (medija plan i iznos sredstava za promociju)

**VI. POTREBNA DOKUMENTACIJA**

Za kandidiranje manifestacije Organizator mora dostaviti:

1. popunjeni obrazac 1 – „Zahtjev za dodjelu potpore temeljem Javnog poziva za dodjelu potpora turističkim manifestacijama značajnim za turističku ponudu i razvoj turizma grada Samobora u 2025. godini koji je sastavni dio ovog Javnog poziva;
2. dokaz o pravnom statusu Organizatora manifestacije (preslika izvoda iz trgovačkog, obrtnog ili drugog odgovarajućeg registra);
3. potvrda Porezne uprave o nepostojanju duga organizatora prema državi (ne starija od 30 dana od dana slanja prijave) uključujući turističku članarinu i turističku pristojbu za obveznike koji podliježu plaćanju iste.

Za manifestacije koje imaju više (su)organizatora podnositelj prijave dostavlja i suglasnost ostalih (su)organizatora.

Podnositelj može priložiti i neobveznu dokumentaciju kojom dokazuje kriterije za prijavu na ovaj Javni poziv.

TZGS ima pravo zatražiti dodatno pojašnjenje i/ili dostavu dodatne dokumentacije.

**VII. POSTUPAK REALIZACIJE PROGRAMA**

Radna skupina koju čine zaposlenici TZGS i Grada Samobora evidentira, obrađuje, ocjenjuje valjanost zahtjeva pristiglih na ovaj Javni poziv te sastavlja prijedlog Odluke o dodjeli bespovratnih sredstava za manifestacije značajne za turističku ponudu i razvoj turizma grada Samobora u 2025. godini.

Turističko vijeće TZGS utvrđuje te donosi Odluku o dodjeli bespovratnih sredstava za sufinanciranje turističkih manifestacija grada Samobora u 2025. godini koja će biti objavljena na internetskim stranicama TZGS ([www.samobor.hr/visit](http://www.samobor.hr/visit)) u roku od 8 dana od dana donošenja.

S korisnicima se sklapa Ugovor o dodjeli bespovratnih sredstava za sufinanciranje turističkih manifestacija grada Samobora u 2025. godini kojim se reguliraju međusobna prava i obveze.

TZGS zadržava pravo poništiti ovaj Javni poziv kao i isplate odobrenih sredstava potpore temeljem odluke Vijeća TZGS.

**VIII. NAČIN I ROK ZA DOSTAVU PRIJAVE**

Prijava na Javni poziv se podnosi osobno ili preporučeno poštom na adresu:

**Turistička zajednica grada Samobora**

**Trg kralja Tomislava 5**

**10 430 Samobor**

s naznakom „**JAVNI POZIV za kandidiranje manifestacija za dodjelu potpore** **za sufinanciranje u 2025. godini**“

Svaki obrazac prijave treba biti predan u zasebnoj omotnici.

Rok za podnošenje prijava je **26.3.2025**.godine (u obzir dolaze i kandidature s datumom otpreme pošte od 26.3.2025.)

Neće se uzeti u razmatranje kandidature s nepotpunom dokumentacijom, kandidature s nepotpuno ispunjenim zahtjevom, kao i kandidature pristigle nakon roka.

Nakon završenog Javnog poziva dokumentacija se ne vraća.

**IX. NAČIN ISPLATE POTPORE**

Organizator manifestacije je dužan najkasnije u roku od 30 dana od završetka manifestacije, a za manifestacije koje se održavaju u studenom i prosincu 2025., zaključno sa 09.01.2026. TZGS dostaviti:

1. Obrazac 2 - Izvještaj o realizaciji manifestacije;
2. Primjerak promotivnog materijala koji je pratio manifestaciju;
3. Screenshot objave na društvenim mrežama s iskazanim hashtagom #lovesamobor;
4. Fotokopije računa utrošenih sredstava potpore (ako su sredstva potpore iznosila 1.000,00 eura, zbroj dostavljenih računa mora biti isti ili veći od 1.000,00 eura). Fotokopije računa podrazumijevaju i dostavu financijskih dokaza (bankovnih izvoda) da su računi plaćeni;
5. Obrazac 3 - Izjava o nepostojanju dvostrukog financiranja istih troškova;
6. Obrazac 4 - Zahtjev za isplatom sredstava.

Odobrena bespovratna sredstva temeljem Ugovora isplaćuju se u roku 15 dana po dostavi i prihvaćanju Izvještaja o namjenskom korištenju potpore i dostavi i potrebnih dokumenata.

Ukoliko Organizator u roku od 30 dana od završetka manifestacije ne dostavi Izvješće o realizaciji manifestacije s gore traženom dokumentacijom, gubi pravo na odobrenu potporu prema ovom Javnom pozivu, te gubi pravo na kandidaturu manifestacije za dodjelu potpore u sljedećoj godini.

**X. ZAVRŠNE ODREDBE**

TZGS ima pravo praćenja i provjere točnosti podataka iz dostavljene natječajne dokumentacije, kao i u realizaciji manifestacije ili događanja i kontroli namjenskog trošenja sredstava.

Ako TZGS utvrdi nepravilnosti u korištenju potpore naložit će Organizatoru povrat potpore u dijelu u kojemu je utvrđena nepravilnost te isti gubi pravo na kandidaturu manifestacije za dodjelu potpore u sljedećoj godini.

U svim vrstama slikovnog oglašavanja te tiskanja promidžbenih materijala organizator događanja je dužan objaviti logotip TZGS. Link za preuzimanje logotipa: <https://www.samobor.hr/visit/b2b-materijali-l5>.

Ukoliko događaj ima svoj profil na društvenim mrežama, potrebno je u tekstu u svakoj od objava označiti službenu stranicu TZGS:

Facebook: @lovesamobor

Instagram: @samobor.hr

Ukoliko se vrši kampanja na društvenim mrežama, potrebno je u tekstu oglasa koristiti #lovesamobor.

**Korisnik potpore dužan je TZGS dostavljati PR materijale manifestacije s ciljem promocije na online kanalima TZGS.**

Dodatne informacije mogu se zatražiti pisanim putem na visit@samobor.hr najkasnije do 26. ožujka 2025. godine.

Sve obavijesti i promjene vezane za ovaj Javni poziv bit će objavljene na službenoj stranici TZGS [www.samobor.hr/visit](http://www.samobor.hr/visit)

Samobor, 12. ožujka 2025.

**TURISTIČKA ZAJEDNICA GRADA SAMOBORA
Iva Pehar, direktorica**